SKRIFTLIG FORESPØRGSEL E-1393/02

af Glenys Kinnock (PSE) til Rådet

(15. maj 2002)

Om: Udvidelsen og den potentielle virkning på AVS-landene

Mener Rådet ikke også, at det er beklageligt, at ingen indtil videre har været opmærksom på udvidelsens følger for AVS-landene?

Svar

(30. september 2002)

Som det ærede parlamentsmedlem vil vide, skal de nye medlemsstater fra tiltrædelsen anvende gældende fællesskabsret i fuldt omfang, herunder alle forpligtelser, der er indgået som led i Fællesskabets politik over for tredjelande og den fælles handelspolitik. EU har en ordning under det generelle præferencesystem, som kommer udviklingslandene til gode, og som gennem Cotonou-aftalen bygger på 25 års samarbejde under Lomé-konventionerne, der er et omfattende system af forbindelser med stater i Afrika, Vestindien og Stillehavet. De nye medlemsstater skal overtage alle Fællesskabets og dets medlemsstaters forpligtelser på disse områder, herunder også forpligtelsen til at bidrage til Den Europæiske Udviklingsfond. AVS-staterne vil derfor indrømmes samme behandling og samme præferencer af de nye medlemslande, og disse skal straks fra tiltrædelsen ensidigt åbne deres markeder for varer fra AVS, ligesom det er tilfældet for så vidt angår de nuværende EU-lande. Kandidatlandenes gradvise tilpasning til EU's holdninger inden for rammerne af de eksterne handelsforbindelser og i multilaterale fora gør allerede nu, at disse forbindelser bliver pålidelige og forudsigelige også for AVS-landene. Udvidelsen forventes at fremme og forbedre AVS-landenes handelsmuligheder med deraf følgende vækst i samhandelen og adgang til et større marked for deres produkter på harmoniserede betingelser. Det er værd at bemærke, at AVS-landenes eksportmarked vil vokse fra 380 mio. forbrugere til 500 mio. forbrugere som følge af udvidelsen.

I overensstemmelse med artikel 94, stk. 3, i Cotonou-aftalen vil parterne under de igangværende tiltrædelsesforhandlinger udveksle synspunkter om relevante spørgsmål i forbindelse med EU's udvidelse. Udvidelsen har stået på dagsordenen for det årlige møde i AVS-EU-Ministerrådet og vil også blive drøftet på det kommende møde i Punta Cana (Den Dominikanske Republik) den 28. juni. Opmærksomheden henledes desuden på aftalens artikel 94, stk. 3, sidste afsnit, hvori det hedder, at parterne undersøger de virkninger, som nye medlemsstaters tiltrædelse har for denne aftale. Ministerrådet kan træffe alle nødvendige overgangs- eller ændringsforanstaltninger.

Det spanske formandskab indkaldte til et møde på højt plan i april mellem AVS-ambassadørerne, kandidatlandenes ambassadører, formandskabet og Europa-Kommissionen med henblik på en udveksling af synspunkter om det hidtidige forløb af tiltrædelsesforhandlingerne og om gældende fællesskabsret med hensyn til udviklingssamarbejde. Drøftelserne var koncentreret om perspektiverne for den europæiske udviklingspolitik, Cotonou-systemet og finansieringen af Den Europæiske Udviklingsfond samt om udviklingen i de handelspræferencer, EU indrømmer AVS-landene under hhv. Lomé-konventionerne og Cotonou-aftalen. Konklusionerne af mødet var, at konsultationerne skal fortsættes fremover i lyset af udviklingen i udvidelsesprocessen.